CELEX: 32022D0624
Language: el
Date: 2022-04-12 00:00:00
Title: Εκτελεστική απόφαση (ΕΕ) 2022/624 της Επιτροπής της 12ης Απριλίου 2022 για την περάτωση της μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές ορισμένων πλατέων προϊόντων θερμής έλασης από σίδηρο, μη κραματοποιημένο χάλυβα ή άλλο κραματοποιημένο χάλυβα καταγωγής Ρωσίας

13.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 115/185
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/624 ΤΗΣ ΕΠΙΤΡΟΠΗΣ
         της 12ης Απριλίου 2022
         για την περάτωση της μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές ορισμένων πλατέων προϊόντων θερμής έλασης από σίδηρο, μη κραματοποιημένο χάλυβα ή άλλο κραματοποιημένο χάλυβα καταγωγής Ρωσίας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1), και ιδίως το άρθρο 9 παράγραφος 1,
         Εκτιμώντας τα ακόλουθα:
         1.   ΔΙΑΔΙΚΑΣΙΑ
         
         1.1.   Ισχύοντα μέτρα
         
         
                     (1)
                  
                  
                     Με τον εκτελεστικό κανονισμό (ΕΕ) 2017/1795 (2) (στο εξής: αρχικός κανονισμός), η Ευρωπαϊκή Επιτροπή (στο εξής: Επιτροπή) επέβαλε οριστικό δασμό αντιντάμπινγκ στις εισαγωγές ορισμένων πλατέων προϊόντων έλασης από σίδηρο, μη κραματοποιημένο χάλυβα ή άλλο κραματοποιημένο χάλυβα, έστω και περιελιγμένων (συμπεριλαμβανομένων προϊόντων «κομμένων κατά μήκος» και «στενών φύλλων»), που έχουν υποβληθεί απλώς σε θερμή έλαση, μη επιστρωμένων ή επιχρισμένων με άλλο μέταλλο ούτε επενδυμένων, καταγωγής, μεταξύ άλλων, Ρωσίας (στο εξής: υπό επανεξέταση προϊόν).
                  
               1.2.   Αίτηση επανεξέτασης
         
         
                     (2)
                  
                  
                     Η Επιτροπή έλαβε αίτηση για τη διεξαγωγή μερικής ενδιάμεσης επανεξέτασης δυνάμει του άρθρου 11 παράγραφος 3 του κανονισμού (ΕΕ) 2016/1036 (στο εξής: βασικός κανονισμός). Η αίτηση επανεξέτασης υποβλήθηκε από την εταιρεία Eurofer (στο εξής: αιτούσα) εξ ονόματος ενωσιακών παραγωγών και το πεδίο της περιορίστηκε στην εξέταση της πρακτικής ντάμπινγκ όσον αφορά έναν Ρώσο παραγωγό-εξαγωγέα, την εταιρεία PAO Severstal (στο εξής: Severstal).
                  
               
                     (3)
                  
                  
                     Ο δασμός που επιβλήθηκε με τον αρχικό κανονισμό αποτελεί κατ’ αποκοπή δασμό που κυμαίνεται μεταξύ 17,6 EUR/τόνο και 96,5 EUR/τόνο στις εισαγωγές από ονομαστικά αναφερόμενους παραγωγούς-εξαγωγείς στη Ρωσία, ενώ επιβλήθηκε δασμός 96,5 EUR/τόνο στις εισαγωγές από όλες τις άλλες εταιρείες στη Ρωσία. Ο οριστικός δασμός αντιντάμπινγκ που επιβλήθηκε στις εισαγωγές από την εταιρεία Severstal ανέρχεται σε 17,6 EUR/τόνο.
                  
               1.3.   Έναρξη μερικής ενδιάμεσης επανεξέτασης
         
         
                     (4)
                  
                  
                     Η Επιτροπή αποφάσισε να κινήσει μερική ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού, η οποία περιορίζεται στην εξέταση της πρακτικής ντάμπινγκ όσον αφορά την εταιρεία Severstal. Η Επιτροπή δημοσίευσε στις 18 Ιανουαρίου 2021 ανακοίνωση στην Επίσημη Εφημερίδα της Ευρωπαϊκής Ένωσης (3) (στο εξής: ανακοίνωση για την έναρξη της διαδικασίας).
                  
               
                     (5)
                  
                  
                     Η περίοδος της έρευνας επανεξέτασης ορίστηκε για το διάστημα από την 1η Ιανουαρίου έως τις 31 Δεκεμβρίου 2020.
                  
               1.4.   Ενδιαφερόμενα μέρη
         
         
                     (6)
                  
                  
                     Στην ανακοίνωση για την έναρξη της διαδικασίας η Επιτροπή κάλεσε την εταιρεία Severstal και τις συνδεδεμένες με αυτήν εταιρείες να απαντήσουν σε ερωτηματολόγιο εντός καθορισμένης προθεσμίας. Ενημέρωσε συγκεκριμένα την αιτούσα και τις αρχές της χώρας εξαγωγής σχετικά με την έναρξη της διαδικασίας της έρευνας και τις κάλεσε να συμμετάσχουν. Η Επιτροπή κάλεσε επίσης άλλα μέρη να αναγγελθούν και να γνωστοποιήσουν τις απόψεις τους υπό την προϋπόθεση ότι υπάρχει αντικειμενική σχέση μεταξύ των δραστηριοτήτων τους και του υπό επανεξέταση προϊόντος.
                  
               2.   ΑΝΑΚΛΗΣΗ ΤΗΣ ΑΙΤΗΣΗΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
         
         
                     (7)
                  
                  
                     Στις 18 Μαρτίου 2022 η αιτούσα γνωστοποίησε στην Επιτροπή την ανάκληση της αίτησής της για τη διεξαγωγή μερικής ενδιάμεσης επανεξέτασης.
                  
               
                     (8)
                  
                  
                     Σύμφωνα με το άρθρο 9 παράγραφος 1 του βασικού κανονισμού, η διαδικασία δύναται να περατωθεί σε περίπτωση ανάκλησης της αίτησης, εκτός εάν η περάτωση δεν είναι προς το συμφέρον της Ένωσης.
                  
               
                     (9)
                  
                  
                     Από την έρευνα δεν είχαν προκύψει στοιχεία που να δείχνουν ότι η περάτωση της έρευνας επανεξέτασης δεν θα ήταν προς το συμφέρον της Ένωσης.
                  
               
                     (10)
                  
                  
                     Η Επιτροπή κατέληξε στο συμπέρασμα ότι η μερική ενδιάμεση επανεξέταση που περιοριζόταν στην εξέταση της πρακτικής ντάμπινγκ όσον αφορά την εταιρεία Severstal θα πρέπει να περατωθεί χωρίς την τροποποίηση των ισχυόντων μέτρων.
                  
               3.   ΚΟΙΝΟΠΟΙΗΣΗ
         
         
                     (11)
                  
                  
                     Η Επιτροπή ενημέρωσε τα ενδιαφερόμενα μέρη σχετικά με την πρόθεσή της να περατώσει την έρευνα λόγω της ανάκλησης της αίτησης και κάλεσε τα ενδιαφερόμενα μέρη να υποβάλουν τις παρατηρήσεις τους. Κανένα ενδιαφερόμενο μέρος δεν αντιτάχθηκε στην περάτωση.
                  
               
                     (12)
                  
                  
                     Η παρούσα απόφαση είναι σύμφωνη με τη γνώμη της επιτροπής που έχει συσταθεί βάσει του άρθρου 15 παράγραφος 1 του βασικού κανονισμού,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Περατώνεται η διαδικασία μερικής ενδιάμεσης επανεξέτασης του δασμού ντάμπινγκ που επιβάλλεται στις εισαγωγές ορισμένων πλατέων προϊόντων έλασης από σίδηρο, μη κραματοποιημένο χάλυβα ή άλλο κραματοποιημένο χάλυβα, έστω και περιελιγμένων (συμπεριλαμβανομένων προϊόντων «κομμένων κατά μήκος» και «στενών φύλλων»), που έχουν υποβληθεί απλώς σε θερμή έλαση, μη επιστρωμένων ή επιχρισμένων με άλλο μέταλλο ούτε επενδυμένων, καταγωγής Ρωσίας, τα οποία υπάγονται επί του παρόντος στους κωδικούς ΣΟ 7208 10 00, 7208 25 00, 7208 26 00, 7208 27 00, 7208 36 00, 7208 37 00, 7208 38 00, 7208 39 00, 7208 40 00, 7208 52 10, 7208 52 99, 7208 53 10, 7208 53 90, 7208 54 00, 7211 13 00, 7211 14 00, 7211 19 00, ex 7225 19 10 (κωδικός TARIC 7225191090), 7225 30 90, ex 7225 40 60 (κωδικός TARIC 7225406090), 7225 40 90, ex 7226 19 10 (κωδικοί TARIC 7226191091 και 7226191095), 7226 91 91 και 7226 91 99.
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 12 Απριλίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  Εκτελεστικός κανονισμός (ΕΕ) 2017/1795 της Επιτροπής της 5ης Οκτωβρίου 2017 για την επιβολή οριστικού δασμού αντιντάμπινγκ στις εισαγωγές ορισμένων πλατέων προϊόντων θερμής έλασης από σίδηρο, μη κραματοποιημένο χάλυβα ή άλλο κραματοποιημένο χάλυβα καταγωγής Βραζιλίας, Ιράν, Ρωσίας και Ουκρανίας και για την περάτωση της έρευνας όσον αφορά τις εισαγωγές ορισμένων πλατέων προϊόντων θερμής έλασης από σίδηρο, μη κραματοποιημένο χάλυβα ή άλλο κραματοποιημένο χάλυβα καταγωγής Σερβίας (ΕΕ L 258 της 6.10.2017, σ. 24).
         
            (3)  ΕΕ C 18 της 18.1.2021, σ. 36.